Wat! Is dit die nuwe Beckingham-paleis? | SARIE
FOTO Twitter	15 Desember 2016
Wat! Is dit die nuwe Beckingham-paleis?	deur Pieter Hugo
Die glanspaartjie David en Victoria Beckham onderhandel blykbaar om hierdie spoghuis in Los Angeles vir 'n koel R2,7 miljard aan te skaf nadat hulle hul eiendom van R415 miljoen in Bel Air in die mark gesit het. Eina!
Die Los Angeles-huis spog met 123 vertrekke en dis geleë op 'n landgoed van sowat 1,9 hektaar groot. Jy kan op die webwerf van die agentskap Hilton and Hyland gaan kyk hoe die huis lyk.
Noudat twee van die Beckham-seuns ook hul eie plek in die kalklig volstaan – Cruz met 'n platekontrak en Brooklyn met 'n fotoboek-kontrak van Penguin – is die huis beslis groot genoeg vir 'n hele gesin van supersterre.
FOTO Hilton and Hyland
Die landgoed, wat die grootste in die Los Angeles-distrik is, spog met 'n tamaai swembad, tennisbaan, 27 badkamers en 14 slaapkamers.
Geen einde aan die uitspattighede nie. 'n Gimnasium, 'n kegelbaan, vier dubbele motorhuise en parkering vir 100 motors is alles deel van die "winskopie".